Slegs 8 weke mieliereserwes oor vir ZimbabweFoto: AFP PHOTO/JEKESAI NJIKIZANA Zimbabwe het slegs agt weke voorraad van mielies in reserwe, wat vrese vir massahongersnood in dié land veroorsaak. Graanmeulenaars het ŉ versoek aan Joseph Made, minister van landbou, meganisering en besproeiingsontwikkeling gerig om te sê hulle pogings om invoerpermitte vir privaat maatskappye te bekom, is onsuksesvol. Zimbabwe het die afgelope paar jaar graan van buurlande ingevoer, maar met die huidige El Niño-droogte het selfs Zambië se voedselreserweagentskap (FRA) ŉ verbod geplaas op die uitvoer van dié hoofgewas. Die meulenaars het gesê hulle het talle pogings aangewend om seker te maak dat Made die permitte uitreik sodat hulle mielies van Suid-Afrika en Suid-Amerika kan invoer, maar die minister het nog nie op die kwessie reageer nie. Dit het ook aan die lig gekom dat, indien die situasie nie dadelik aangespreek sal word nie, Matabeleland-provinsies die swaarste hierdeur getref sal word, aangesien hulle tans slegs ŉ week se voorraad tot hul beskikking het. “Op 15 Desember 2015 het ons ongeveer 248 000 metrieke ton mielies in die land gehad, vir vee en menslike gebruik. Dit sluit die Graanbemarkingsraad se strategiese graanreserwes van 152 000 metrieke ton in,” het die Graanmeulenaarsvereniging van Zimbabwe (GMAZ) gesê. “Ons sukkel om ŉ vergadering met die minister te belê en hom in kennis te stel van die huidige stand van mielievoorraad. Ons het nou minder as agt weke se voorraad oor. Ons lede se aansoek vir Suid-Amerikaanse mielies word deur die ministerie afgekeur.” Made kon nie op sy selfoon bereik word nie. Die meulenaars het ook ŉ afskrif van die brief aan visepresident Phelekezela Mphoko, minister van die Staat vir Bulawayo Metropolitaanse Provinsie Eunice Sandi Moyo en die Zanu-PF- provinsiale leierskap gestuur. Zimbabwe se landbou-opbrengs is die afgelope 15 jaar ŉ knou toegedien ná voormalige handelsboere weens radikale grondhervorming van hul plase afgeskop is.